<classify> SERIKALI ya Mapinduzi ya Zanzibar SMZ imepongezwa kwa kutekeleza kwa vitendo baadhi ya maagizo ya wajumbe wa Baraza la Wawakilishi, ikiwemo kutoa ajira kwa watu wenye ulemavu.Mwakilishi wa jimbo la Shaurimoyo, Hamza Hassan Juma ametoa pongezi hizo wakati akichangia utekelezaji wa serikali katika Ofisi ya Makamu wa pili wa Rais ambayo inashughulikia masuala ya uratibu kwa watu wenye ulemavu.Amesema kilio cha walemavu kunyimwa ajira kwa kazi ambazo wanao uwezo nazo kwa muda mrefu, kilikuwa moja ya kilio kikubwa kikitolewa hasa na wajumbe wa Baraza la Wawakilishi pamoja na taasisi za watu wenye ulemavu.Amesema kuwanyima ajira watu wenye ulemavu ni sawa na kwenda kinyume na mikataba ya kimataifa, ambayo inalinda haki za watu wenye ulemavu zikiwemo fursa za ajira na elimu.Alisema mikataba hiyo yote inatakiwa kutekelezwa kikamilifu kwa sababu imeridhiwa na Serikali ya Jamhuri ya Muungano wa Tanzania ambayo Zanzibar ni sehemu ya Tanzania.Tunaipongeza kwa dhati Serikali ya Mapinduzi ya Zanzibar kwa kutekeleza mikataba ya kimataifa inayohusu haki kwa watu wenye ulemavu ikiwemo ajira na fursa nyingine za elimu ambazo zimeanza kupatikana bila ya matatizo,amesema.Mwakilishi wa viti maalumu Mwantatu Mbaraka Khamis amesema amefarijika na uamuzi wa serikali kutoa nafasi za ajira kwa watu wenye ulemavu. Alisema hatua hiyo sasa itafungua milango kwa taasisi na wizara mbalimbali kutoa ajira kwa kundi la watu wenye ulemavu ikiwemo wale wenye uwezo wa kuajiriwa.Mimi nikiwa mlemavu nimefurahishwa na uamuzi wa serikali kufungua milango ya ajira kwa watu wenye ulemavu na nazitaka taasisi zake kuwaajiri walemavu bila ya vikwazo...ni hatua sahihi inayokwenda na wakati na kutekeleza matamko ya mashirika ya kimataifa,amesema.Akifanya majumuisho Waziri wa Nchi Ofisi ya Makamu wa pili wa Rais, Mohamed Aboud alisema hakuna haki ya mtu itakayodhulumiwa kutokana na maumbile yake au kasoro ambazo zimesababishwa na Mungu.Alisema jumla ya watu wenye ulemavu 40 wameajiriwa katika taasisi na wizara za Serikali ya Mapinduzi ya Zanzibar katika mwaka 201718. Alisema Serikali ya Mapinduzi ya Zanzibar inatekeleza kwa vitendo mikataba yote ya kimataifa ya watu wenye ulemavu ikiwemo suala la ajira.Serikali imetoa agizo kwa wizara zake na taasisi kutoa nafasi za ajira kwa watu wenye ulemavu wenye sifa ya kuajiriwa,amesema.  <topic>: KITAIFA 